ફિલ્મનું અન્ય એક જમા પાસું તેના કલાકારો અને ફિલ્મના સર્જકો છે. એક અગ્રણી ગુજરાતી ફિલ્મ નિર્માતા, જેઓ બોલિવુડમાં ખૂબ મોટું નામ ધરાવે છે, કહે છે, “ગુજરાતી દર્શકોને દાયકાઓ સુધી તેમના મનગમતા સિતારાઓને ફિલ્મોમાં જોવાથી વંચિત રાખવામાં આવ્યા છે. માન્ય છે કે અત્યારે આપણી ફિલ્મોમાં જે કલાકારો જોવા મળે છે તે બધા પણ પોતાની રીતે ખૂબ જાણીતા સ્ટાર્સ છે અને તેઓમાં દર્શકોને સિનેમાઘર સુધી ખેંચી લાવવાની પોતપોતાની તાકાત છે, પણ ફિલ્મોમાં તેમના અને તેમના ચહેરાના ઓવરડોઝને લીધે દર્શકોમાં ફિલ્મ જોવા જવાની ઘણીવાર ઉત્કંઠા જળવાતી નથી. હેપી ફેમિલી પ્રાઇવેટ લિમિટેડ આ દિશામાં એક આવકાર્ય પરિવર્તન છે. રાજીવ મહેતા, વ્રજેશ હીરજી, દિનેશ હિંગુ, શેખર શુક્લ, ભીમ વાકાણી વગેરે આપણા કલાકારોએ નાટ્ય, ફિલ્મ અને ટેલિવિઝન જગતમાં માનભર્યાં સ્થાન બનાવ્યાં છે. તેમની સાથે આ ફિલ્મમાં યુવા પ્રતિભાશાળી કલાકારો પણ છે. આવા કલાકારો સાથેની ગુજરાતી ફિલ્મ જોવા માટે દર્શકોમાં તાલાવેલી થાય એ એક સહજ બાબત છે. વળી ફિલ્મનો પ્રકાર રમૂજનો છે અને નવાઇ લાગે છતાં એ હકીકત છે કે ગુજરાતી ફિલ્મોમાં રમૂજને પૂરતા પ્રમાણમાં એનકેશ કરવામાં નથી આવી. આ બધાં કારણો ભેગાં મળીને હેપી ફેમિલી પ્રાઇવેટ લિમિટેડને એકદમ પરફેક્ટ ગુજરાતી ફિલ્મ બનાવે છે ”